**B. Osobitná časť**

**Čl. I**

**K bodu 1:**

Navrhovaná úprava súvisí s novelizáciou ustanovenia § 11, z dôvodu, že oblasť podpory sa rozširuje aj na športovanie počas školského vyučovania a na športovanie študentov. Školské športové súťaže a aktivity sa konajú aj v čase vyučovania. V nadväznosti na túto úpravu je potrebné spresnenie spočívajúce v terminologickej úprave.

**K bodu 2:**

Predmetné ustanovenie sa vypúšťa v súvislosti s jeho nadbytočným a duplicitným uvedením. Z ostatných úloh vymedzených v zákone vyplýva, že národný športový zväz sa podieľa na vytváraní podmienok pre športovanie, napr. prípravou športovej reprezentácie, starostlivosťou o talenty, organizovaním súťaží a pod, a to bez ohľadu na vek športovcov.

**K bodu 3:**

V § 10 sa  uvádzajú možné zdroje financovania športu. Inými zdrojmi financovania športu sú  napríklad dedičstvo, výhra v lotérií a pod.

**K bodu 4:**

V § 11 odseku 1 sa ustanovujú činnosti a oblasti, na ktoré je možné poskytnúť dotáciu. Návrhom zákona sa rozširuje možnosť poskytnutia dotácie aj na zabezpečenie športovania detí, žiakov a študentov nielen mimo vyučovania, ale aj počas vyučovania, ďalej na vzdelávanie v športe, na odmeny športovcov a trénerov a podporu edičnej, muzeálnej a osvetovej činnosti v športe.

Navrhovaným ustanovením odseku 2 sa zabezpečuje, aby sa prostriedky štátneho rozpočtu, poskytnuté ako dotácia, nemohli poskytnúť ani použiť na účely vymedzené týmto odsekom s výnimkou dotácie v oblasti športovej infraštruktúry osobitného významu, kedy sa dotácia môže poskytnúť aj na výdavky z predchádzajúcich rokov, avšak len vtedy, ak tieto výdavky vznikli po podpise zmluvy o poskytnutí dotácie. Pôjde predovšetkým o prípady, v ktorých bude zmluva podpísaná na viacročné obdobie v súlade s uzneseniami vlády SR.

**K bodu 5:**

**k § 11a:**

Predmetné ustanovenie určuje kto môže požiadať o poskytnuitie dotácie. Žiadateľom môže byť právnická osoba, ktorá má sídlo na území Slovenskej republiky a plnoletá fyzická osoba.

**k § 11b:**

V odseku 1 sa určuje spôsob vyhlásenia výzvy na predkladanie žiadostí, a to prostredníctvom webového sídla ministerstva. V odseku 2 sú ustanovené povinné náležitosti, ktoré musí obsahovať výzva. Jednotlivé výzvy budú obsahovať aj presné výberové kritéria v závislosti od konkrétneho účelu poskytovanej dotácie, ktoré budú mať vplyv na poskytnutie dotácie a jej výšku, resp. neposkytnutie. Zároveň sa ustanovuje minimálna 30-dňová lehota na predkladanie žiadostí od zverejnenia výzvy na webovom sídle. Z odseku 3 vyplýva spôsob predkladania žiadosti a v odsekoch 4 a 5 je určený jej obsah.

**k § 11c:**

Návrh zákona ukladá ministerstvu povinnosť zverejniť na svojom webovom sídle informácie o predložených žiadostiach, poskytnutí, resp. neposkytnutí dotácie žiadateľom s uvedením dôvodu neposkytnutia dotácie a zmluvy uzatvorené so žiadateľmi, ktorým bude poskytnutá dotácia. Odsek 2 ustanovuje, že dotáciu nemožno poskytnúť v prípade, ak žiadateľ nepredložil žiadosť v určenom termíne a nesplnil všetky podmienky vyplývajúce z tohto zákona. Odsek 3 ustanovuje, že na poskytnutie dotácie nie je právny nárok.

**k § 11d:**

Odsek 1 určuje, že dotácia sa poskytne na základe zmluvy medzi ministerstvom a žiadateľom. V odseku 2 sú ustanovené povinné náležitosti obsahu zmluvy.

**k § 11e:**

V tomto ustanovení sa určuje povinnosť ministerstva vykonávať kontrolu použitia poskytnutej dotácie. Žiadateľovi sa určuje povinnosť ministerstvu predložiť aj doklady o použití  prostriedkov určených na spolufinancovanie účelu dotácie, ak sa spolufinancovanie vyžaduje. Táto povinnosť sa ukladá z dôvodu, aby bolo možné vykonať kontrolu realizácie spolufinancovania. V odseku 3 sa odkazuje na zákon č. 523/2004 Z. z. v prípade porušenia finančnej disciplíny. Odsek 4 ustanovuje, že týmto návrhom zákona nie sú dotknuté predpisy o štátnej pomoci.

**K bodu 6:**

Legislatívnotechnická úprava v nadväznosti na novelizačné body 1 a 4 (§11 ods. 1 písm. d)).

**K bodu 7:**

Uvedené odseky sa vypúšťajú z dôvodu duplicity informačných povinností pre ministerstvo, ktoré sú uvedené v  § 11b ods. 1 a ods. 2 a § 11c ods. 1.

**K bodu 8:**

Prechodné ustanovenie, ktoré upravuje spôsob posudzovania žiadostí predložených do účinnosti tohto zákona.

**K Čl. II**

Ustanovuje sa účinnosť navrhovaného zákona.

 Bratislava 22. septembra 2010

Iveta Radičová v. r.

predsedníčka vlády  Slovenskej republiky

Eugen Jurzyca   v.r.

minister školstva, vedy, výskumu a športu

Slovenskej republiky